Fiskeridirektoratet (Norge)

Fiskeridirektoratet er et norsk, statlig direktorat, opprettet i 1900 (endret navn i 1906), med ansvar for fiskeri- og havbruksforvaltning. Direktoratet er underlagt Nærings- og fiskeridepartementet og ledes av fiskeridirektøren. I desember 2020 ble Per Sandberg ansatt som fungerende fiskeridirektør frem til 1. desember 2021, da Frank Bakke-Jensen overtok stillingen. Liv Holmefjord hadde da innehatt posten siden 2008.I september 2021 startet fiskeri- og sjømatminister Odd Emil Ingebrigtsen prosessen med å endre direktoratets navn til Fiskeri- og havbruksdirektoratet.Fiskeridirektoratet ligger i Strandgaten 229 i Bergen og har regionkontorer i Vadsø, Tromsø, Bodø, Trondheim, Ålesund, Måløy og Egersund. Lokale fiskerikontor finnes i Hammerfest, Båtsfjord, Havøysund, Honningsvåg, Kjøllefjord, Vardø, Finnsnes, Skjervøy, Brønnøysund, Leknes, Sandnessjøen, Sortland, Svolvær, Rørvik, Sistranda, Fosnavåg, Kristiansund, Florø, Bergen, Kopervik, Kristiansand og Fredrikstad.
Fiskeridirektoratet er myndighetenes fremste rådgivende og utøvende organ innen fiskeriforvaltningen i Norge. Direktoratets hovedoppgave er planmessig å arbeide for at norsk fiskeri- og havbruksnæring fremmes og utvikles til beste for dem som arbeider i næringen og slik at fiskeressursene på lang sikt gir et optimalt utbytte. 
Direktoratet deler ut konsesjoner og adgang til å drive fiske og fører fartøyregisteret og fiskermanntallet. Det utarbeider reguleringsforskrifter, overvåker utviklingen i fisket, fordeler kvoter og stopper de enkelte fiskeriene når kvotene er beregnet oppfisket. Norske fartøy som fisker i andre lands soner får sine lisenser av Fiskeridirektoratet. Det er ellers involvert i kvoteforhandlinger med andre land og deltar i internasjonale prosesser i regi av blant andre FN, OSPAR og regionale fiskeriorganisasjoner.
Kyst- og havbruksavdelingen har ansvaret for forvaltningen av akvakulturloven. Avdelingen er tilsynsmyndighet for akvakulturnæringen. Kyst- og havbruksavdelingen er også overordnet myndighet i spørsmål om arealplanlegging i kystsonen.


== Organisering ==
Direktoratet er organisert i fem regioner:
Region Nord med regionkontor i Tromsø
Region Nordland med regionkontor i Bodø
Region Midt med regionkontor i Ålesund
Region Vest med regionkontor i Måløy
Region Sør med regionkontor i Egersund


== Historie ==
Etter Stortingets beslutning hadde Indredepartementet fra 1860 ansvar for «de praktisk-videnskabelige fiskeriundersøgelser vedkommende saltvandsfiskerierne». Disse ble ledet av stipendiatene Jonas Axel Boeck som utredet silda frem til sin død i 1873, og Georg Ossian Sars som først hadde torskeansvaret, så overtok silda frem til 1893 da  Johan Hjort overtok. Alt ble i 1900 flyttet til Bergen der Hjort ble leder Norges Fiskeristyrelse og i 1902-03 måtte håndtere «hvalstriden» der hundrevis av rasende fiskere stormet en hvalstasjon i Mehamn; fiskerne mente at hvalen hjalp dem ved å ”syne” hvor det var lodde.  Fra 1906 hadde det navnet Fiskeridirektoratet og Hjort fikk  tittelen fiskeridirektør.  Han ga seg i 1916 etter uenigheter med regjeringen som hadde offentliggjort en fiskeriavtale inngått med Storbritannia. 


== Fiskeridirektører ==
Johan Hjort 1906–1916
Gisle Johnson kst. fra 27. oktober 1916
Sigurd K. Asserson 1918–1937
Hans Jacob Salvesen 1938–1940
Ola Brynjelsen kst. 1945–1948
Klaus Sunnanå 1948–1973
Knut Vartdal 1973–1978
Hallstein Rasmussen 1978–1988
Viggo J. Olsen 1988–1996
Peter Gullestad 1996–2008
Liv Holmefjord 2008–2020
Per Sandberg (konstituert) 2020–2021
Frank Bakke-Jensen 2021–


== Referanser ==


== Eksterne lenker ==
Fiskeridirektoratet – offisielt nettsted
Evaluering av Fiskeridirektoratet Difi-rapport 2015:1